Atentindas du homoj enterigitaj en la gazono.

Se via espero por 2017 estis ke vi havu pli da ekzistecaj krizoj: gratulojn! Ĉi tiu estas vere via jaro. Kvazaŭ ŝajnas ke la verkistoj de iu absurda televidprogramo kaptis la kondukilojn de la monda politiko, sed ili ade forgesas aldoni ŝercojn. Kial do ni ne fokusiĝu je vera malgaja, absurda televidprogramo kiu ja aldonas ŝercojn? Persone, mi malatendinte trovas Rick & Morty esti iel gemuta, aparte unu diro de Morty (kion nature mi tradukis Esperante):

Neniu ekzistas intence.

Neniu devas esti ie ajn.

Ĉiuj mortos.

Venu televidi?

Malfeliĉe, Rick & Morty nur haveblas Angle kaj ne Esperante

Tio ĉi diro tiel taŭgas por sufiĉaj homoj ke ĝi nun troviĝas en ĉemizoj kaj kaftasoj kaj kudraĵoj. La vortoj estas el la epizodo “Rixty Minutes” (S1E8), en kiu Morty klopodas deadmoni lian pliaĝan fratinon, Summer, ne forkuri al Arizono “por fari ion kun turkiso” [ekzistas stereotipo en Usono pri virinoj kiuj loĝas en sudokcidenta Usono kaj faras ornamaĵojn el turkiso ktp.]. Morty diris ĉi tiun pro paro da okulvitregoj kiuj ebligas ke liaj gepatroj, Jerry kaj Beth, vidas alternajn universojn en kiuj Morty kaj Summer neniam naskiĝis. Summer tiam aldone lernis ke ŝi malintence produktiĝis dum siaj gepatroj estis tre junaj. Sekve de tio, Summer devas rezigni al la konkludoj de siaj gepatroj: ke ili estus multege pli bonvivantaj sen ŝi.

Supraĵe, facilus nomi ĉi tiun diron alvokon por eskapismo. “Kial vi ne simple televidas kaj forgesas kiom ĉio ĉi aĉas?” Sed tio mistrafas la celon. Morty ne simple diras al Summer ke ŝi devus senzorgiĝi televidante, li petas ŝin rekunîgi la familion anstataŭ forkuri malesperigite de la aferoj kiuj ĉagrenas ŝin. Ŝia familio ja estas senorda kaj komplika, kaj ŝi ja estas juna knabino kiu provas transiri konfuzan kaj dolorigan cirkonstancon, sed Morty parolas al ŝi kiel iu kiu ankaŭ transiris kelkajn aparte strangajn kaj mortajn okazojn; la diro supra aperas post klarigo:

Dum unu el niaj aventuroj, Rick kaj mi esence detruis la tutan mondon, do ni forlasis tiun realon kaj venis al ĉi tiu realo, ĉar en ĉi tiu realo la mondo ne estis detruita kaj en ĉi tiu realo, ni jam estis mortintaj. Do ni venis ĉi tien kaj ni enterigis nin kaj anstataŭigis nin. Kaj ĉiumatene, Summer, mi matenmanĝas dudek jardojn for de mia propra putranta kadavro.

Laŭ tia vidpunkto, preskaŭ maleblas ne konkludi ke li ne povas ŝanĝi la plimulton de tio kion la vivo alportas, sed li ja povas ĝui la bonaĵojn kiujn li havas dum ili ankoraŭ haveblas.

Ĉi tiu epizodo de Rick & Morty certe ne estas malkaŝite bonhumora, sed kiam mi sentas min droni en premsonĝa politkaĉo, mi trovas ke ĉi tiu filozofiero de Morty estas efika kontraŭveneno. Ekzistas ia doloro en la fakto ke oni ne povas atendi ion ajn en la mondo. Sendube, kvazaŭ ĉio pri ajna cirkonstanco estas tute absurda vidante la tuton. Do kiam la mondo ŝajnas esti nur sensensaĵo, tiam helpas simple kontadi la aĵojn kiuj pli feliĉigas vin kaj antaŭeniri de tie.

Filĉjo Ĉesu loĝas kaj verkas en Novjorko, kie li ankaŭ diras ŝercojn en trinkejoj nokte. Se vi jam legis ĝis ĉi tiu punkto, laŭleĝe nepras ke vi sekvu lin Tvitere.